Máriás Endre laudációja

Németh Zoltán a vajdasági magyar újságírás legnagyobb alakjainak

egyike, aki mind szakmai felkészültségét, mind emberi nagyságát illetően méltó

példakép lehet a felnövekvő generációk tagjai számára, hiszen több mint négy

évtizeden át volt a Magyar Szó napilap munkatársa, ám ami talán még ennél is

fontosabb, a szerkesztőség olyan alakja, akinek mindig mindenkihez volt egy-

két kedves szava, mert mindig is az ember volt számára a legfontosabb, az

ember, akivel, akinek és akiért alkot, és nincs ez másként ma sem.

Németh Zoltán 1956-ban született Kishegyesen, az általános iskolát és a

gimnáziumot Újvidéken végezte el, majd a Közgazdasági Főiskola

idegenforgalmi szakán szerzett oklevelet 1979-ben. Rövid rádiós kitérő után

a Magyar Szó újságírója lett, majd 1996 és 1998 között, valamint 2011 és 2021

között a főszerkesztő-helyettese is. 2021-ben vonult nyugállományba.

Kezdetben ugyan némiképp félt a terepi munkától, később azonban

olyannyira megszerette, hogy a riportkészítés vált az elsődleges

tevékenységévé, riportkörútjai során bejárta nemcsak az egész Vajdaságot,

hanem az egész Jugoszláviát is, beleértve a legveszélyesebb frontvonalakat is,

számos olyan pillanatot élve át, amelyeknek a nagyközönség csupán a részleteit

ismerheti.

Munkásságát a hiteles és pontos tájékoztatás iránti elkötelezettsége

mellett mérhetetlen igazságérzete is jelentősen meghatározta, mindig kiállt az

igazság mellett, sőt ha kellett, harcolt is érte, soha nem volt hajlandó

megtagadni önmagát csak azért, hogy mások kedvében járjon, mindig a saját

elvei, a saját értékrendje alapján tette a dolgát.